CELEX: 62019CN0127
Language: fi
Date: 2019-02-18 00:00:00
Title: asia C-127/19: Ennakkoratkaisupyyntö, jonka Curtea de Apel Pitești (Romania) on esittänyt 18.2.2019 — Asociația ”Formul Judecătorilor din România” ja Asociația ”Mișcarea pentru Apărarea Statutului Procurorilor” v. Consiliul Superior al Magistraturii

3.6.2019   
            
            
               FI
            
            
               Euroopan unionin virallinen lehti
            
            
               C 187/32
            
         
      Ennakkoratkaisupyyntö, jonka Curtea de Apel Pitești (Romania) on esittänyt 18.2.2019 — Asociația ”Formul Judecătorilor din România” ja Asociația ”Mișcarea pentru Apărarea Statutului Procurorilor” v. Consiliul Superior al Magistraturii
      (asia C-127/19)
      (2019/C 187/37)
      Oikeudenkäyntikieli: romania
      
         Ennakkoratkaisua pyytänyt tuomioistuin
      
      Curtea de Apel Pitești
      
         Pääasian asianosaiset
      
      
         Kantajat: Asociația ”Forumul Judecătorilor din România” ja Asociația ”Mișcarea pentru Apărarea Statutului Procurorilor”
      
         Vastaaja: Consiliul Superior al Magistraturii
      
         Ennakkoratkaisukysymykset
      
      
                  1)
               
               
                  Onko 13.12.2006 tehdyllä komission päätöksellä 2006/928/EY (1) perustettua yhteistyö- ja seurantamekanismia pidettävä SEUT 267 artiklassa tarkoitettuna unionin toimielimen toimena, jota Euroopan unionin tuomioistuinta voidaan pyytää tulkitsemaan?
               
            
                  2)
               
               
                  Kuuluvatko 13.12.2006 tehdyllä komission päätöksellä 2006/928/EY perustetun yhteistyö- ja seurantamekanismin sisältö, luonne ja ajallinen kesto Bulgarian tasavallan ja Romanian liittymisestä Euroopan unioniin tehdyn sopimuksen, jonka Romania allekirjoitti 25.4.2005 Luxemburgissa, soveltamisalaan? Velvoittavatko kyseisen mekanismin yhteydessä laadituissa kertomuksissa esitetyt vaatimukset Romaniaa?
               
            
                  3)
               
               
                  Onko SEU 2 artiklaa, luettuna yhdessä SEU 4 artiklan 3 kohdan kanssa, tulkittava siten, että Romanian velvollisuus noudattaa 13.12.2006 tehdyllä komission päätöksellä 2006/928/EY perustetun yhteistyö- ja seurantamekanismin yhteydessä laadituissa kertomuksissa asetettuja vaatimuksia on osa kyseisen jäsenvaltion velvollisuutta noudattaa oikeusvaltion periaatteita?
               
            
                  4)
               
               
                  Onko SEU 2 artikla, ja tarkemmin ottaen velvollisuus noudattaa oikeusvaltion arvoja, esteenä lainsäädännölle, jolla perustetaan ja organisoidaan oikeuslaitoksen sisäisten rikosten tutkimusosasto Înalta Curte de Casație și Justițien (ylin tuomioistuin, Romania) syyttäjänviraston yhteyteen, syyttäjien ja tuomarien välillisen painostamismahdollisuuden vuoksi?
               
            
                  5)
               
               
                  Onko SEU 19 artiklan 1 kohdan toisessa alakohdassa ja Euroopan unionin perusoikeuskirjan 47 artiklassa taattu tuomareiden riippumattomuuden periaate, sellaisena kuin Euroopan unionin tuomioistuin on tulkinnut sitä oikeuskäytännössään (tuomio 27.2.2018, Associação Sindical dos Juízes Portugueses, C-64/16, EU:C:2018:117), esteenä oikeuslaitoksen sisäisten rikosten tutkimusosaston perustamiselle Înalta Curte de Casație și Justițien syyttäjänviraston yhteyteen, kun otetaan huomioon kyseisen osaston syyttäjien nimittämistä/erottamista koskevat säännöt, osaston virkojen hoitamista koskevat säännöt ja se, miten osaston toimivalta määräytyy, suhteessa kyseisen osaston virkojen pieneen määrään?
               
            
         (1)  Yhteistyötä ja Romanian edistymisen seurantaa koskevan järjestelmän perustamisesta tiettyjen arviointiperusteiden täyttämiseksi oikeuslaitoksen uudistamisen ja korruption torjunnan alalla 13.12.2006 tehty komission päätös 2006/928/EY (EUVL 2006, L 354, s. 56).